Техникэ пэрытыр къэзыгъэIурыщIэхэр
КъБКъУ-м и Политехникэ институтым иджыблагъэ щекIуэкIащ ШколакIуэхэм мехатроникэмрэ робототехникэмкIэ я республикэпсо олимпиадэ. АбыкIэ хъыбар дигъэщIащ университетым и пресс-IэнатIэм и лэжьакIуэ Дол Иннэ.
Зэпеуэр къызэIуихащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес.
— Нобэрей олимпиадэм хуэдэ, хабзэ хъуауэ, ди университетым ирегъэкIуэкI илъэс зыбжанэ лъандэрэ. Абы къыдогъэблагъэ ди щIыналъэм щыпсэу ныбжьыщIэхэм ящыщу техникэм дихьэххэр. Политехникэ институтым и IэщIагъэлIхэр псом хуэмыдэу хуэнабдзэгубдзаплъэщ а школакIуэхэм, сыту жыпIэмэ абыхэм ящыщ куэдым а унэтIыныгъэмкIэ ди еджапIэм IэщIагъэ щызрагъуэт иужькIэ, — къыхигъэщащ проректорым. — Си гуапэу сынывохъуэхъу фи мурадхэр къывэхъулIэну. Сыщогугъ техникэ пэрытыр къэзыгъэщIыф икIи къэзыгъэIурыщIэф куэд фэ къыфхэкIыну.
Абы и псалъэм пищэу, школакIуэхэм захуигъэзащ Политехникэ институтым и унафэщI ЕхъулIэ Мартин.
— Ди гуапэ зэрыхъущи, мехатроникэмрэ робототехникэмрэ дахьэх щIалэгъуалэм я бжыгъэм хэхъуэ зэпытщ. КъэкIуэну зэманым и экономикэм лъабжьэ хуэхъунур бжыгъэ технологиехэмрэ машинэхэмрэщ. Апхуэдэу щыщыткIэ, фэ фщыщ дэтхэнэри лъагъуэ пэжым ирокIуэ, — жиIащ абы. — Сынывохъуэхъу ехъулIэныгъэ лъагэхэр зыIэрывгъэхьэну.
Физико-математикэ щIэныгъэхэм я доктор, КъБКъУ-м Мехатроникэмрэ робототехникэмкIэ и кафедрэм и унафэщI Сен Хьэмыщи гуапэу ехъуэхъуащ школакIуэхэм. Ар зи пашэ къэпщытакIуэ гупыр набдзэгубдзаплъэу кIэлъыплъащ ныбжьыщIэхэм утыку ирахьа дэтхэнэ лэжьыгъэми.
Иджырей олимпиадэм псори зэхэту хэтащ республикэм и курыт школхэм щеджэ ныбжьыщIэ 45-рэ. Ахэр я ныбжьым елъытауэ гупитIу ягуэшри, IыхьитIу зэщхьэщыхауэ зэпеуащ. ЯпэщIыкIэ дэтхэнэми наIуэ къищIащ бгъэдэлъ техникэ щIэныгъэм и кууагъыр. ИужькIэ школакIуэхэм ягъэлъэгъуащ, тепсэлъыхьащ мехатроникэмрэ робототехникэмкIэ зэпеуэм хуагъэхьэзыра проектхэр. Зи Iэпэм дыщэ къыпыщ, зи акъылым куэд къитIэс ныбжьыщIэхэм утыку ирахьа лэжьыгъэхэр гъэщIэгъуэныщэт. Пэшым щIэзт абыхэм къагъэщIа техникэ пэрытхэм я зэщIэжьыуэ, зэщIэвууэ макъхэр.
Олимпиадэр зэфIэкIа нэужь, абы и къызэгъэпэщакIуэхэм жаIащ кърикIуахэр КъБКъУ-м и сайтым мыгувэу къызэрыралъхьэнур. ТекIуахэм къапоплъэ университетым къыбгъэдэкI щIыхь тхылъхэр, саугъэт лъапIэхэр. ЗэкIэ псоми иратащ олимпиадэм жыджэру зэрыхэтам щыхьэт техъуэ сертификатхэр.
ЖЫЛАСЭ Маритэ.
